钦定古今图书集成/理学汇编/文学典/第051卷 > 李邕
## 钦定古今图书集成/理学汇编/文学典/第051卷 > 李邕

按《唐书文艺传》：“邕字太和，扬州江都人。父善，有雅行，
淹贯古今，不能属辞，故人号书簏。显庆中，累擢崇贤
馆直学士，兼沛王侍读。为《文选注》，敷析渊洽，表上之，
赐赉颇渥。除潞王府记室参军，为泾城令。坐贺兰敏
之善，流姚州。遇赦还。居汴郑间讲授，诸生四远至，传
其业，号《文选学》。邕少知名，始善注《文选释》，事而忘意。”
书成，以问邕，邕不敢对。善诘之，邕意欲有所更，善曰：
“试为我补益之。”邕附事见义，善以其不可夺，故两书
并行。既冠，见特进李峤，自言读书未遍，愿一见秘书。
峤曰：“秘阁万卷，岂时日能习耶？”邕固请，乃假直秘书。
未几辞去，峤惊，试问奥篇隐帙，了辨如响。峤叹曰：“子
且名家！”峤为内史，与监察御史张廷珪荐邕文高气
方直，才任谏诤，乃召拜左拾遗。御史中丞宋璟劾张
昌宗反状，武后不应。邕立阶下，大言曰：“璟所陈社稷
大计，陛下当听。”后色解，即可璟奏。邕出，或让曰：“子位
卑，一忤旨，祸不测。”邕曰：“不如是，名亦不传。”中宗立，郑
普思以方技幸擢秘书监。邕谏曰：“陛下躬政日浅，有
九重之严，未闻道路”横议。今籍籍皆言普思凭诡惑，
说妖祥，陛下不知，猥见驱使。孔子曰：“《诗》三百，一言以
蔽之，曰思无邪。”陛下诚以普思术可致长生，则爽鸠
氏且因之永有天下，非陛下乃今可得能致神人邪？
秦汉且因之永有天下，非陛下乃今可得能致佛法
邪？梁武帝且因之永有天下，非陛下乃今可得能鬼
道邪？“墨翟、于宝，且各献其主，永有天下，非陛下乃今
可得。自古尧、舜称圣者，臣观所以行，皆在人事，敦睦
九族，平章百姓，不闻以鬼神道治天下，惟陛下省察。”
不纳。五王诛，坐善张柬之，出为南和令，贬富州司户
参军事。韦氏平，召拜左台殿中侍御史，弹劾任职，人
颇惮之。谯王重福谋反，邕与洛州司马崔日知捕支
党，迁户部员外郎。岑羲、崔湜恶日用，而邕与之交。元
宗在东宫，邕及崔隐甫、倪若水同被礼遇，羲等忌之，
贬邕舍城丞。元宗即位，召为户部郎中，张廷珪为黄
门侍郎，而姜皎方幸，共援邕为御史中丞。姚崇疾邕
险躁，左迁括州司马，起为陈州刺史。帝封泰山还，邕
见帝汴州，诏献辞赋，帝悦然矜肆，自谓且宰相。邕素
轻张说，与相恶。会仇人告邕赃贷枉法，下狱当死。许
昌男子孔璋上书天子曰：“明主举能而舍过，取才而
弃行，烈士抗节，勇者不避死。故晋用林父不以过汉
任陈平不以行。禽息陨身不祈生，北郭碎首不爱死。
向若林父诛，陈平死，百里不用晏婴见逐，是晋无赤
狄之土，汉”无天子之尊，秦不彊，齐不霸矣。伏见陈州
刺史邕，刚毅忠烈，难不苟免。往者折二张之角，挫韦
氏之锋，虽身受谪屈，而奸谋沮解，即邕有功于国。且
邕所能者，拯孤恤穷，救乏赒惠，家无私聚。今闻坐赃
下吏，死在旦夕。臣闻“生无益于国者，不若杀身以明
贤。臣愿以六尺之躯，膏𫓧钺以代邕死。臣与邕生平
不款曲，臣知有邕，邕不知有臣，臣不逮邕明矣。夫知
贤而举，仁也；任人之患，义也；获二善以死，臣又何求？”
伏惟陛下宽邕之死，使率德改行，兴林父曲逆之功，
臣得瞑目附禽，息北郭之迹，大愿毕矣。若以阳和方
始，重行大戮，则臣请伏剑，不敢烦有司。皇天后土，实
闻臣言。昔吴楚反，汉得剧孟则“不忧。夫以一贤而敌
七国之众。伏惟敷含垢之道，弃瑕之义，远思剧孟，近
取于邕。况告成岱宗，天地更新，赦而复论，人谁无罪，
惟明王图之。臣闻士为知己者死，臣不为死者所知
而甘之死者，非特惜邕贤，亦以成陛下矜能之慈。”疏
奏，邕得减死贬遵化尉，流璋岭南。邕妻温，复为邕请
戍边自赎，曰：“邕少习文章，疾恶如仇，不容于众，邪佞
切齿，诸儒侧目。频谪远郡，削迹朝端，不啻十载。岁时
叹恋，闻者伤怀。属国家有事泰山，法驾旋路，邕献牛
酒，例蒙恩私。妾闻正人用则佞人忧，邕之祸端，故自
此始。且邕比任外官，卒无一毁，天意暂顾，罪过旋生。
谚曰：‘士无贤不肖，入朝见嫉。惟陛下明察’。邕初蒙讯”
责，便系牢户，水不入口者逾五日，气息奄奄，惟吏是
听。事生吏口，绝邕手书，贷人蚕种，以为枉法，市罗贡奉，指为奸赃。“于时匦使朝堂，守捉严固，号天诳地，谁
肯为闻，泣血去国，投骨荒裔，永无还期。妾愿使邕得
充一卒，效力王事，膏涂朔边，骨粪沙壤”，成邕夙心，表
入不省。邕后从中人杨思勗讨岭南贼有功，徙澧州
司马。开元二十三年，起为括州刺史。喜兴利除害，复
坐诬枉，且得罪，天子识其名，诏勿劾。后历淄、滑二州
刺史，上计京师。始，邕早有名，重义爱士，久斥外，不与
士大夫接。既入朝，人间传其眉目瓌异，至阡陌聚观，
后生望风内谒，门巷填隘。中人临问，索所为文章，且
进，上以谗媚，不得留。出为汲郡、北海太守。天宝中，左
骁卫兵曹参军柳𪟝有罪下狱，邕常遗𪟝马，故吉温
使引邕尝以休咎相语，阴赂遗。宰相李林甫素忌邕，
因傅以罪，诏刑部员外郎祁顺之、监察御史罗布奭
就郡，杖死之，时年七十。代宗时，赠秘书监。邕之文，于
碑颂是所长，人奉金帛请其文，前后所受钜万计。邕
虽诎不进，而文名天下，时称李北海。卢藏用尝谓：“邕
如干将、莫邪，难与争锋，但虞伤𡙇耳。”后卒如言。杜甫
知邕负谤死，作《八哀诗》，读者伤之。邕资豪放，不能治
细行，所在贿谢，畋游自肆，终以败云。

按《旧唐书文苑传》：“邕早擅才名，尤长碑颂。虽贬职在
外，中朝衣冠及天下寺观多赍持金帛往求其文。前
后所制凡数百首，受纳馈遗，亦至钜万。时议以为自
古鬻文获财，未有如邕者。”有文集七十卷。其《韩公行
状》《洪州放生池碑》《批韦巨源谥议》，文士推重之。